ΚΑΝΟΝΙΣΜΟΣ (ΕΟΚ) αριθ. 987/84 ΤΟΥ ΣΥΜΒΟΥΛΙΟΥ της 31ης Μαρτίου 1984 για την τροποποίηση του κανονισμού (ΕΟΚ) αριθ. 2601/69 περί ειδικών μέτρων για την προώθηση της μεταποιήσεως ορισμένων ποικιλιών πορτοκαλιών ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), Εκτιμώντας: ότι ο κανονισμός (ΕΟΚ) αριθ. 2601/69 (3), όπως τροποποιήθηκε τελευταία από τον κανονισμό (ΕΟΚ) αριθ. 1154/78 (4), προβλέπει ένα καθεστώς χρηματικών αντισταθμίσεων για ορισμένες ποικιλίες πορτοκαλιών που μεταποιούνται στο πλαίσιο συμβάσεων οι οποίες εξασφαλίζουν, με μία ελάχιστη τιμή αγοράς στον παραγωγό, τον κανονικό εφοδιασμό των μεταποιητικών βιομηχανιών- ότι, σήμερα, η χρηματική αντιστάθμιση για τα πορτοκάλια έχει καθοριστεί σε τέτοιο επίπεδο που η διαφορά μεταξύ της ελάχιστης τιμής που καταβάλλεται από τις βιομηχανίες και της χρηματικής αντιστάθμισης δεν μεταβλήθηκε, σε σχέση με τη διαφορά της προηγούμενης περιόδου εμπορίας, κατά ποσοστό ανώτερο από το ποσοστό διακύμανσης της ελάχιστης τιμής- αυτή η κατάσταση έχει σαν συνέπεια τη σταδιακή δημιουργία αδικαιολόγητων οικονομικών πλεονεκτημάτων για την μεταποιητική βιομηχανία- ότι πρέπει να τροποποιηθεί ο κανονισμός (ΕΟΚ) αριθ. 2601/69 κατά τρόπον ώστε η βιομηχανία να επιβαρύνεται με μεγαλύτερο ποσοστό του κόστους της πρώτης ύλης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 3 παράγραφος 1 του κανονισμού (ΕΟΚ) αριθ. 2601/69, το δεύτερο εδάφιο αντικαθίσταται από το εξής: "Η χρηματική αντιστάθμιση καθορίζεται σε επίπεδο τέτοιο ώστε η διαφορά μεταξύ της ελάχιστης τιμής και της χρηματικής αντιστάθμισης να μη μεταβάλλεται, σε σχέση με τη διαφορά της προηγούμενης περιόδου εμπορίας, κατά ποσό ανώτερο από αυτό που προκύπτει από την αύξηση της ελάχιστης τιμής- η αύξηση της διαφοράς πρέπει, σε κάθε περίπτωση, να είναι τουλάχιστον ίση με το 50 % της αύξησης της ελάχιστης τιμής." Άρθρο 2 Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την περίοδο εμπορίας 1984/85. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαρτίου 1984.

[Source: multi_eurlex | Tokens: 2121]